Ir-Regolament tal-kummissjoni (KE) Nru 1227/2000
tal-31 ta’ Mejju 2000
li jistabbilixxi regoli ddettaljati għall-applikazzjoni tar-Regolament tal-Kunsill (KE) Nru 1493/1999 dwar l-organizzazzjoni komuni tas-suq fl-inbid f’dak li jirrigwarda l-potenzjal tal-produzzjoni
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1493/1999 tas-17 ta’ Mejju 1999 dwar l-organizzazzjoni komuni tas-suq fl-inbid [1], u partikolarment l-Artikolu 7(2), 10, 15, 23 u 80 tiegħu,
Billi:
(1) Ir-Regolament (KE) Nru 1493/1999, li ssostitwixxa r-Regolament tal-Kunsill (KEE) Nru 822/87 [2], kif l-aħħar emendat bir-Regolament (KE) Nru 1677/1993 [3], b’effett mill-1 t’Awissu 2000, fih, fit-Titolu II, dispożizzjonijiet dwar il-potenzjal tal-produzzjoni. Huwa issa approprjat li timtela l-istruttura għalhekk stabbilita, billi jiġu promulgati r-regoli li jimplimentaw u billi jiġu rrevokati r-regolamenti ta’ qabel dwar dan is-suġġett, jiġifieri r-Regolamenti tal-Kummissjoni (KEE) Nru 2314/72 [4], kif l-aħħar emendati bir-Regolamenti (KE) Nru 2462/93 [5], (KEE) Nru 940/81 [6], (KEE) Nru 3800/81 [7], kif l-aħħar emendati bir-Regolamenti (KE) Nru 2548/1999 [8], (KEE)2729/88 [9], kif l-aħħar emendati bir-Regolament (KE) 2182/97 [10], (KEE) Nru 2741/89 [11], and (KEE) Nru 3302/90 [12].
(2) L-Istati Membri huma permessi, konformi ma’ l-Artikolu 22 tar-Regolament (KE) Nru 1493/1999, li jimponu aktar regoli nazzjonali restrittivi rigward it-tħawwil tad-dwieli ġodda jew it-tħawwil mill-ġdid ta’ dawn il-pjanti jew it-tilqim tagħhom, barra minn dawk imsemmija taħt it-Titolu II ta’ dak ir-Regolament, li jinkludi l-impożizzjoni ta’ regoli bħal dawn fir-rigward ta’ l-għoti, it-trasferiment u l-użu tad-drittijiet tat-tħawwil.
(3) L-Artikolu 2(3) tar-Regolament (KE) Nru 1493/1999 jipprovdi biex l-Istati Membri jkunu kapaċi jagħtu permess fil-każijiet iddefiniti fil-punti (a) sa (d) ta’ dik id-dispożizzjoni biex jipproduċu l-inbid li għandu jiġi marketed, suġġett għal kontrolli. Huwa meħtieġ li jiġu stabbiliti regoli ddettaljati rigward l-applikazzjonijiet u d-data effettiva ta’ regolarizzazzjoni, partikolarment biex jipprovdu għal implimentazzjoni effettiva tar-regolarizzazzjoni f’każi ġustifikati, b’mod partikolari billi jagħtu l-permess mid-data ta’ l-applikazzjoni filwaqt li jiżguraw li l-produtturi ma jibbenefikawx minn applikazzjonijiet mhux iġġustifikati. Hemm il-ħtieġa wkoll li d-drittijiet kollha tat-tħawwil użati fil-proċess tar-regolarizzazzjoni jkunu validi fid-data ta’ l-applikazzjoni.
(4) L-Artikolu 2(7) tar-Regolament (KE) Nru 1493/1999 jipprovdi għat-tagħżiq obbligatorju ta’ żoni mħawla bi ksur ta’ restrizzjonijiet tat-tħawwil. Prodotti fis-settur ta’ l-inbid magħmula mill-għeneb li jiġi minn żoni bħal dawn qabel ma jsir it-tagħżiq m’għandhomx jitħallew ifixklu l-bilanċ tas-suq u għalhekk iridu jkunu distillati.
(5) L-Artikolu 3(1) tar-Regolament (KE) Nru 1493/1999 jipprovdi għall-għoti ta’ drittijiet tat-tħawwil ġodda fil-każ ta’ miżuri ta’ konsolidazzjoni ta’ l-art jew miżuri rigward xiri obbligatorju fl-interess pubbliku. Id-drittijiet tat-tħawwil ġodda m’għandhomx jeċċedu dawk neċessarji biex titħawwel żona ekwivalenti għal 105 % ta’ dawk mitlufa mill-produtturi bħala riżultat ta’ dawk il-miżuri, sabiex jiġi evitat li tiddgħajjef il-projbizzjoni fuq it-tħawwil li hemm fl-Artikolu 2(1) tar-Regolament (KE) Nru 1493/1999.
(6) L-Artikolu 3(1) tar-Regolament (KE) Nru 1493/1999 jipprovdi wkoll għall-għoti ta’ drittijiet ġodda għat-tħawwil fil-każ ta’ esperimenti tat-tkabbir tad-dwieli. Iż-żoni mħawla b’konformità ma’ għotjiet bħal dawn tad-drittijiet tat-tħawwil ġodda għandhom jintużaw biss għal skopijiet speċifiċi, u l-prodotti tas-settur ta’ l-inbid magħmulin mill-għeneb li jkun ġej minn żoni bħal dawn kemm matul kif ukoll wara l-perjodu sperimentali m’għandhomx jitħallew ifixklu l-bilanċ tas-suq. Għalhekk, il-prodotti tas-settur ta’ l-inbid magħmul mill-għeneb li jkun ġej minn żoni bħal dawn matul il-perjodu sperimentali m’għandhomx jinbiegħu, mingħajr preġudizzju għall-konsum tagħhom fil-kuntest ta’ l-ittestjar. Wara l-perjodu sperimentali, jew iż-żoni kkonċernati għandhom jiġu magħżuqa jew id-drittijiet tat-tħawwil għandhom jintużaw biex iħalluhom jipproduċu b’mod normali. Esperimenti eżistenti għat-tkabbir għall-inbid għandhom jitħallew jibqgħu sejrin, suġġetti għar-regoli li diġà jeżistu.
(7) L-Artikolu 3(1) tar-Regolament (KE) Nru 1493/1999 jipprovdi wkoll għall-għoti ta’ drittijiet tat-tħawwil ġodda fil-każ ta’ mxietel tat-tilqim. Iż-żoni mħawla b’konformità ma’ għotjiet bħal dawn ta’ drittijiet tat-tħawwil ġodda għandhom jintużaw biss għal skopijiet speċifiċi, u l-prodotti tas-settur ta’ l-inbid magħmul mill-għeneb li jkun ġej minn żoni bħal dawn kemm matul kif ukoll wara l-perjodu tal-produzzjoni ta’ mxietel tat-tilqim m’għandhomx jitħallew ifixklu l-bilanċ tas-suq. Għalhekk, matul il-perjodu tal-produzzjoni għeneb li jkun ġej minn żoni bħal dawn m’għandux jinqata’ jew, jekk jinqata’ għandu jiġi meqrud. Wara l-perjodu tal-produzzjoni, jew iż-żoni kkonċernati għandhom jintgħażqu inkella d-drittijiet tat-tħawwil għandhom jintużaw biex iħalluhom jipproduċu b’mod normali. Imxietel eżistenti tat-tilqim għandhom jitħallew ikomplu, suġġetti għar-regoli li diġà jeżistu.
(8) L-Artikolu 3(1) tar-Regolament (KE) Nru 1493/1999 jipprovdi wkoll għall-għoti ta’ drittijiet ġodda ta’ tħawwil fil-każi ta’żoni li l-inbid tagħhom jew il-prodotti tad-dielja tagħhom ikunu intenzjonati biss għall-konsum tal-familja tal-koltivatur tad-dwieli. B’danakollu, dan jista’ jwassal għall-piż amministrattiv eċċessiv li jkun ġie impost minħabba l-għadd kbir ta’ każijiet bħal dawn f’uħud mill-Istati Membri. Għalhekk, l-Istati Membri għandhom jitħallew jippermettu li żoni bħal dawn jibqgħu jeżistu anke jekk ma jkunux ingħataw id-drittijiet tat-tħawwil fir-rigward tagħhom, bil-kondizzjoni li, sabiex jevitaw tfixkil fil-bilanċ tas-suq, iż-żoni kkonċernati jkunu żgħar u l-koltivatur tad-dwieli ma jkunx imdaħħal fil-produzzjoni kummerċjali ta’ l-inbid. Iż-żoni u l-produtturi kkonċernati għandhom ikunu suġġetti għal sorvelja u sanzjonijiet approprjati, li jinkludu t-tagħżiq ta’ żoni bħal dawn f’każi meta d-dispożizzjonijiet ma jiġux osservati.
(9) L-Artikolu 3(2) tar-Regolament (KE) Nru 1493/1999 jipprovdi għall-għoti ta’ drittijiet tat-tħawwil ġodda għall-produzzjoni ta’ l-inbid psr ta’ kwalità jew ta’ l-inbid tal-mejda deskritt permezz ta’ indikazzjoni ġeografika. Għotjiet bħal dawn jistgħu jsiru biss jekk jiġi rrikonoxxut li l-produzzjoni ta’ l-inbid in kwistjoni tkun ferm anqas mid-domanda. Rikonoxximent bħal dan għandu jkun ibbażat fuq kriterji u fatti oġġettivi.
(10) Biex tiġi assigurata l-ekwivalenza u l-eżattezza ta’ data oġġettiva bħal din minn naħa għal oħra tal-Komunità, din għandha tinkludi b’mod obbligatorju l-inventarju tal-potenzjal tal-produzzjoni previst fl-Artikolu 16 tar-Regolament (KE) Nru 1493/1999 jew tagħrif ekwivalenti.
(11) Biex tevita disturb fil-bilanċ tas-suq, ebda drittijiet tat-tħawwil ġodda m’għandhom jingħataw fir-rigward ta’ żoni li kienu ġew magħżuqa b’mod obbligatorju minħabba ksur tal-ħtiġiet tar-Regolament (KE) Nru 1493/1999. Għall-istess skop, ebda drittijiet tat-tħawwil ġodda m’għandhom jingħataw fir-rigward tat-tagħżiq ta’ żoni li lilhom ingħataw drittijiet ta’ tħawwil għall-skopijiet oħra għajr għall-produzzjoni kummerċjali ta’ l-inbid.
(12) L-Artikolu (4) tar-Regolament (KE) Nru 1493/1999 jipprovdi għall-għoti tad-drittijiet tat-tħawwil ġodda lill-produtturi li jobbligaw ruħhom li jagħżqu żona bid-dwieli. Sabiex jiġi evitat l-għoti ta’ drittijiet tat-tħawwil aktar mill-ħtiġiet reali tal-produttur, għoti bħal dan għandu jsir biss għal ammont meħtieġ biex jippermetti li ż-żona kollha titħawwel, filwaqt li jiġu kkunsidrati d-drittijiet kollha tat-tħawwil li dan diġà jkollu fil-pussess tiegħu. Kull għotja bħal din ta’ drittijiet tat-tħawwil mill-ġdid fuq il-bażi ta’ obbligazzjoni bħal din għandha tiġi segwita minn depożitu ta’ garanzija biex tiżgura li l-obbligazzjoni titwettaq. Matul il-perjodu tal-ko-eżistenza ta’ żona mħawla mill-ġdid u żona li trid tingħażaq, biex jiġi evitat disturb fil-bilanċ tas-suq, żona waħda biss bħal din għandha titħalla tipproduċi nbid biex jinbiegħ.
(13) L-Artikolu 5 tar-Regolament (KE) Nru 1493/1999 jipprovdi għall-ħolqien tar-riservi nazzjonali u/jew reġjonali biex itejbu l-ġestjoni tal-potenzjal tal-produzzjoni. Biex jiġi evitat disturb fil-bilanċ tas-suq, it-trasferiment tad-drittijiet permezz ta’ sistema ta’ riserva m’għandux iwassal għal żieda globali fil-potenzjal tal-produzzjoni fit-territorju ta’ l-Istati Membri, billi prekawzjoni bħal din diġà kienet prevista fil-każ ta’ trasferiment tad-drittijiet bejn l-azjendi fl-Artikolu 4(4) ta’ dak ir-Regolament. F’dawn is-sitwazzjonijiet, l-Istati Membri jitħallew taħt l-Artikolu 5(7) japplikaw ko-effiċjent ta’ tnaqqis fir-rigward ta’ trasferimenti ta’ drittijiet.
(14) L-Artikolu 5(8) tar-Regolament (KE) Nru 1493/1999 jipprovdi biex l-Istati Membri ma jimplimentawx is-sistema tar-riserva jekk huma jkunu jistgħu juru li sistema effettiva għall-immaniġġjar tad-drittijiet tat-tħawwil tkun teżisti f’kull parti tat-territorju tagħhom. F’din is-sitwazzjoni Stat Membru jista’ jipprovdi għall-implimentazzjoni tas-sistema tar-riserva f’partijiet tat-territorju tiegħu u sistema oħra effettiva f’partijiet oħra tat-territorju tiegħu. L-Istati Membri li jkunu jixtiequ jużaw l-għażla taħt l-Artikolu 5(8) tar-Regolament (KE) Nru 1493/1999 għandhom ikunu kapaċi jippruvaw li sistema bħal din tkun teżisti u li juru l-ħtieġa ta’ xi derogi mid-dispożizzjonijiet tal-Kapitolu I tat-Titolu II ta’ dak ir-Regolament.
(15) Il-Kummissjoni tista’ tiddeċiedi li tagħmel allokazzjonijiet mir-riserva Komunitarja tad-drittijiet tat-tħawwil imsemmija fl-Artikolu 6(1)(b) tar-Regolament (KE) Nru 1493/1999 fuq il-bażi ta’ talbiet minn Stati Membri.
(16) Il-Kapitolu II tat-Titolu II tar-Regolamenti (KE) Nru 1493/1999 jipprovdi għall-għoti ta’ premium bħala tpartit għall-waqfien permanenti mit-tkabbir tad-dwieli fuq żona partikolari. L-Istati Membri jitħallew jiddeċiedu liema żona, jekk hemm, fit-territorju tagħhom għandha tibbenifika mill-premium. Madankollu, regoli ddettaljati komuni rigward l-applikazzjonijiet, il-livelli massimi approprjati tal-premium u d-dati approprjati msemmija fl-Artikolu 10 ta’ dak ir-Regolament għandhom jiġu stabbiliti
(17) Fl-interessi tal-verifika, il-ħlas tal-premium għandu normalment isir wara t-tagħżiq. B’danakollu, il-ħlas jista’ jsir bil-quddiem qabel it-tagħżiq bil-kondizzjoni li garanzija tiġi ddepożitata biex tiżgura li t-tagħżiq isir.
(18) It-tluq ta’ żoni fejn jitkabbru d-dwieli għall-inbid minn produtturi li jkunu membri ta’ gruppi ta’ produtturi li jipproċessaw flimkien għeneb maqtugħ mill-membri tagħhom jistgħu jnaqqsu l-kwantitajiet ta’ l-għeneb ikkunsinnat u b’hekk iżidu l-ispejjeż ta’ l-ipproċessar. Għalhekk huwa ġust li wieħed jipprovdi li effetti negattivi bħal dawn ikunu jistgħu jiġu kkompensati.
(19) Waqt li jiġi applikat il-Kapitolu III tat-Titolu II tar-Regolament (KE) Nru 1493/1999, l-Istati Membri għandhom marġini wiesa’ ta’ diskrezzjoni meta jiġu biex jiddeċiedu dwar l-ambitu ddettaljat u l-livelli ta’ l-appoġġ, li jinkludu notevolment il-ħlas t’ammonti b’rata fissa, it-twaqqif ta’ livelli massimi ta’ appoġġ għal kull ettaru u l-modulazzjoni ta’ l-appoġġ fuq il-bażi ta’ kriterji oġġettivi, fil-limiti stabbiliti f’dak il-Kapitolu u d-dispożizzjonijiet adottati b’konformità magħhom.
(20) B’dana kollu, regoli komuni għandhom jiġu stabbiliti. Għal dan il-għan, l-Istati Membri għandhom jadottaw regoli dwar id-daqs minimu tal-pakkett involut biex jiżguraw li s-sistema jkollha effett ġenwin fuq il-potenzjal tal-produzzjoni. Miżuri għandhom jiġu ddefiniti, b’limiti ta’ żmien, biex dawn jitwettqu u jiġu sorveljati kif imiss. Ir-regoli għandhom ikopru wkoll l-użu tad-drittijiet tat-tħawwil ġodda li jirrużultaw minn tagħżiq kif previst fil-pjan, biex b’hekk jiġi evitat disturb fil-bilanċ tas-suq minħabba żidiet fil-produzzjoni kif ukoll b’hekk jinħoloq spazju biex jingħataw livelli ogħla ta’ appoġġ minħabba fl-ispejjeż ogħla li jkunu involuti.
(21) Bis-saħħa ta’ l-Artikolu 12 tar-Regolament (KE) Nru 1493/1999, l-Istati Membri jistgħu jagħżlu li ma jifformulawx huma nfushom pjan ta’ ristrutturazzjoni u konverżjoni. Billi l-Istati Membri huma responsabbli għall-approvazzjoni tal-pjani, huma għandhom f’dan il-każ jistabbilixxi regoli dwar is-sottomissjoni u l-approvazzjoni ta’ pjani u l-kontenut minimu tal-pjani kkonċernati.
(22) L-Artikolu 11(3) tar-Regolament (KE) Nru 1493/1999 jipprovdi li s-sistema tar-ristrutturazzjoni u l-konverżjoni għall-vinji m’għandhiex tkopri t-tiġdid normali ta’ vinji li jkunu temmew il-ħajja naturali tagħhom. Din il-frażi għandha tiġi ċċarata aktar.
(23) Fl-interess tal-verifika, il-ħlas ta’ l-appoġġ għandu normalment isir wara li miżura speċifika tkun ġiet esegwita. Madankollu, il-ħlas ta’ l-esekuzzjoni ta’ miżura jista’ jsir bil-quddiem sakemm tiġi ddepożitata garanzija biex tiżgura li l-esekuzzjoni tal-miżura sseħħ.
(24) Dispożizzjonijiet iddettaljati għandhom jiġu stabbiliti rigward l-ipproġettar finanzjarju u rigward il-parteċipazzjoni fil-finanzjament tas-sistema tar-ristrutturazzjoni u l-konverżjoni. F’din ir-rigward, l-Istati Membri għandhom jirrapportaw regolarment lill-Kummissjoni dwar l-istat finanzjarju tas-sistema.
(25) Miżuri għandhom jittieħdu biex jiżguraw in-nefqa effettiva tal-fondi rriservati għas-sistema, billi ssir dispożizzjoni partikolarment għall-ħlasijiet bil-quddiem u għall-aġġustamenti meħtieġa ta’ l-allokazzjonijiet skond il-ħtiġiet u skond l-esekuzzjoni tal-passat.
(26) Ir-regoli ġenerali rigward id-dixxiplina tal-budget, u partikolarment dawk rigward dikjarazzjonijiet mhux kompluti jew mhux korretti min-naħa ta’ l-Istati Membri, għandhom japplikaw biż-żieda mar-regoli speċifiċi stabbiliti b’dan ir-Regolament.
(27) Dettalji dwar l-amministrazzjoni finanzjarja tas-sistema għandhom jiġu ggwidati bir-regoli adottati għall-implimentazzjoni tar-Regolament tal-Kunsill (KE) Nru 1258/1999 tas-17 ta’ Mejju 1999 dwar il-finanzjament tal-politika agrikola komuni [13]
(28) Huwa importanti ħafna, għall-finijiet tal-monitoraġġ ta’ l-implimentazzjoni tat-Titolu II tar-Regolament (KE) Nru 1493/1999 u tal-ġestjoni approprjata tas-suq, li l-Kummissjoni jkollha disponibbli d-data approprjata f’dak li għandu x’jaqsam mal-potenzjal tal-produzzjoni inklużi d-drittijiet tat-tħawwil, u d-dettalji tal-miżuri meħuda mill-Istati Membri fl-implimentazzjoni ta’ dak it-Titolu. Għalhekk, it-tagħrif essenzjali meħtieġ għal dawn l-iskopijiet għandu jintbagħat lill-Kummissjoni f’format stabbilit. Tagħrif ieħor meħtieġ għall-verifika u l-iċċekkjar tal-kontijiet ta’l-implimentazzjoni ta’ dak it-Titolu għandu jinżamm mill-Istati Membri għall-ispezzjoni għal perjodu approprjat.
(29) F’dan il-kuntest, huwa meħtieġ li jiġu stabbiliti d-dettalji ta’ l-informazzjoni li għandha titniżżel fl-inventarju msemmi fl-Artikolu 16 tar-Regolament (KE) Nru 1493/1999. L-Istati Membri li ma jkunux jixtiequ jibbenefikaw billi jfittxu r-regolarizzazzjoni ta’ żoni mħawla illegalment, iż-żieda fid-drittijiet tat-tħawwil, jew l-appoġġ għar-ristrutturazzjoni u l-konverżjoni m’humiex obbligati jikkompilaw l-inventarju.
(30) L-Artikolu 19 tar-Regolament (KE) Nru 1493/1999 jipprovdi li l-klassifika tal-varjetajiet ta’ dwieli għandha tiġi ddelegata lill-Istati Membri. Regoli komuni fuq il-format tal-klassifika, it-tagħrif li jkun hemm fiha u l-komunikazzjoni u l-pubblikazzjoni tal-klassifika għandhom jiġu adottati. Is-sistema tal-klassifika kif inhi m’għandhiex twassal għal xi żieda fil-potenzjal tal-produzzjoni.
(31) Fil-prinċipju, huma biss dawk il-varjetajiet li jistgħu jitqiegħdu fis-suq għallinqas f’wieħed mill-Istati Membri taħt id-Direttiva tal-Kunsill 68/193/KEE tad-9 t’April 1968 dwar il-marketing ta’ materjal għall-propagazzjoni veġetattiva tad-dielja [14], kif l-aħħar emendat bl-Att ta’ l-Adeżjoni ta’ l-Awstrija, il-Finlandja u l-Isvezja, li għandhom jiġu inklużi fil-klassifika. Madankollu, fl-interessi tal-preservazzjoni tal-wirt ġenetiku, varjetajiet oħra mħawla qabel id-dħul fis-seħħ ta’ dik id-Direttiva għandhom ikunu wkoll eliġibbli għall-klassifika.
(32) Meta produttur ikun obbligat jiddistilla prodotti minħabba fi ksur tar-regoli Komunitarji, ebda appoġġ mill-Komunità m’għandu jingħata għad-distillazzjoni jew għad-distillat.
(33) Il-ħlasijiet magħmula taħt Titolu II tar-Regolament (KE) Nru 1493/1999 għandhom jingħataw kollha kemm huma lill-benefiċjarji.
(34) Permezz ta’ miżura tranżizzjonali, id-drittijiet tat-tħawwil li kienu ggwidati bir-Regolament (KEE) Nru 822/87 u li kienu validi sa data aktar tard mill-31 ta’ Lulju 2000 għandhom jibqgħu validi sa dik id-data aktar tard biex jiżguraw li huma ma jintilfux fit-tranżizzjoni għas-sistema ġġwidata mir-Regolament (KE) Nru 1493/1999. Għall-istess raġunijiet, drittijiet bħal dawn, jekk ma jkunux intużaw sa dik id-data aktar tard, għandhom jiġu ttrasferiti għar-riserva nazzjonali jew reġjonali approprjata, meta jiġu kkostitwiti.
(35) Il-miżuri previsti f’dan ir-Regolament huma bi qbil ma’ l-opinjoni tal-Kumitat tal-Ġestjoni ta’ l-Inbid.
ADOTTAT DAN IR-REGOLAMENT:
Il-KAPITOLU I L-għan
L-Artikolu 1
Dan ir-Regolament jistabbilixxi regoli ddettaljati għall-applikazzjoni tal-Kapitolu I (it-tħawwil ta’ dwieli), il-Kapitolu II (premiums tat-tluq), il-Kapitolu III (ir-ristrutturazzjoni u l-konverżjoni) u parti mill-Kapitolu IV (it-tagħrif u dispożizzjonijiet ġenerali) tat-Titolu II (il-potenzjal tal-produzzjoni) tar-Regolament (KE) Nru 1493/1999.
IL-KAPITOLU II It-tħawwil ta’ dwieli
L-Artikolu 2
1. L-Istati Membri jistgħu jistabbilixxu sa meta jistgħu jitressqu applikazzjonijiet għal deroga mill-produtturi skond l-Artikolu 2(3) tar-Regolament (KE) Nru 1493/1999.
2. Meta applikazzjoni għal deroga tkun saret minn produttur, l-Istat Membru kkonċernat jista’, waqt li l-applikazzjoni tkun qed tiġi kkunsidrata, jippermetti li għeneb li jkun ġej minn żoni kkonċernati mid-data ta’ meta titressaq l-applikazzjoni jkun jista’ jintuża għall-produzzjoni ta’ l-inbid li jkun ser jiġi marketed.
3. Jekk sussegwentement id-deroga tingħata, din għandu jkollha effett mid-data ta’ l-applikazzjoni.
4. Jekk sussegwentement id-deroga tiġi miċħuda, allura l-Istat Membru għandu jew:
(a) japplika piena finanzjarja t’ammont ugwali għall-30 % tal-valur fis-suq ta’ l-inbid magħmul minn għeneb li jkun ġej minn żoni kkonċernati, mid-data ta’ meta titressaq l-applikazzjoni sad-data li fiha tkun ġiet miċħuda; jew
(b) jitlob lill-produttur biex jiddistilla l-produzzjoni ta’ l-inbid ta’ kwalità ekwivalenti għall-ammont ta’ l-inbid magħmul minn għeneb li jkun ġej miż-żoni kkonċernati, mid-data ta’ meta titressaq l-applikazzjoni u jkun ġie nnegozjat minn dik id-data sad-data li fiha tkun ġiet miċħuda. Din il-produzzjoni m’għandhiex tintuża fil-produzzjoni ta’ prodotti li jkun fihom qawwa alkoħolika attwali ta’ 80 % vol jew anqas.
5. L-Istati Membri għandhom jistabbilixxu l-perjodu msemmi fl-Artikolu 2(3)(b) tar-Regolament (KE) Nru 1493/1999 biex produttur jikseb id-drittijiet tat-tħawwil mill-ġdid sussegwentement għat-tħawwil taż-żona kkonċernata. Madankollu, dan il-perjodu m’għandux jitwal aktar mill-31 ta’ Marzu 2002. Stat Membru jista’ jagħti deroga biss b’konformità ma’ dik id-dispożizzjoni meta d-drittijiet tat-tħawwil mill-ġdid kkonċernati jkunu validi fid-data ta’ l-applikazzjoni għad-deroga.
6. L-Istati Membri għandhom iżommu rekord ta’ kull applikazzjoni magħmula għal deroga, ir-riżultat tal-konsiderazzjoni tagħha u kwalunkwe azzjoni meħuda taħt il-paragrafu 4 ta’ dan l-Artikolu.
7. L-Istati Membri għandhom jikkomunikaw lill-Kummissjoni rigward kull sena ta’ l-inbid li dwar iż-żona kollha tagħha tkun saret applikazzjoni għal deroga, iż-żona kollha li għaliha tkun ingħatat deroga u ż-żona kollha li għaliha tkun ġiet miċħuda deroga. Din il-komunikazzjoni għandha ssir mhux aktar tard minn erba’ xhur wara t-tmiem tas-sena ta’ l-inbid in kwistjoni.
8. Meta żona tkun ser tingħażaq konformi ma’ l-Artikolu 2(7) tar-Regolament Nru 1493/1999, il-prodotti magħmula minn għeneb li jkun ġej minn żoni bħal dawn jistgħu jitqiegħdu fiċ-ċirkolazzjoni biss għall-iskopijiet tad-distillazzjoni. Permezz ta’ deroga, l-Istati Membri jistgħu minflok jipprovdu li l-inbid ta’ valur ekwivalenti li jkun ser jiġi ddistillat. F’dan il-każ l-Istati Membri jistgħu wkoll jipprovdu biex tiġi applikata piena amministrattiva approprjata. Fi kwalunke każ, dawn il-prodotti ma jkunux jistgħu jintużaw fil-fabbrikazzjoni ta’ alkoħol li jkun fih qawwa alkoħolika attwali ta’ 80 % vol jew anqas.
9. L-Istati Membri għandhom iżommu rekord ta’ kull każ li jkun ġie ttrattat taħt l-Artikolu 2(7) tar-Regolament (KE) Nru 1493/1999.
L-Artikolu 3
1. Meta l-Istati Membri jagħtu drittijiet ġodda għat-tħawwil f’żoni maħsuba għal tħawwil mill-ġdid li jkun sar taħt miżuri għall-konsolidazzjoni ta’ l-art jew miżuri rigward xiri obbligatorju fl-interess pubbliku adottat taħt il-leġislazzjoni nazzjonali, dawn għandhom jiżguraw li dawn id-drittijiet ma jingħatawx għal żona akbar f’termini ta’ wiċċ ta’ prodott pur minn 105 % taż-żona mħawla bid-dwieli li kienet is-suġġett tal-miżuri għall-konsolidazzjoni tar-raba’ jew ta’ miżuri li jirrigwardaw xiri obbligatorju fl-interess pubbliku. L-Istati Membri għandhom jiddokumentaw kull każ fejn drittijiet tat-tħawwil jingħataw għal dawn l-iskopijiet.
2. L-Istati Membri għandhom jiddokumentaw kull każ fejn huma jagħtu drittijiet tat-tħawwil ġodda fir-rigward ta’ żoni maħsuba għal esperimenti tat-tkabbir għall-inbid. Drittijiet tat-tħawwil ġodda bħal dawn għandhom jgħoddu biss matul il-perjodu sperimentali.
Matul dan il-perjodu, prodotti magħmula minn għeneb li ġej minn żoni bħal dawn jista’ ma jiġix marketed.
Wara dan il-perjodu, jew:
(a) il-produttur għandu juża drittijiet tat-tħawwil ġodda mogħtija taħt l-Artikolu 3(2) tar-Regolament (KE) Nru 1493/1999, drittijiet għal tħawwil mill-ġdid jew drittijiet ta’ tħawwil mogħtija minn riserva biex jippermettu liż-żona konċernata li tipproduċi nbid li għandu jiġi marketed; inkella
(b) Id-dwieli mħawla fuq żoni bħal dawn għandhom jingħażqu. L-ispejjeż ta’ tagħżiq bħal dan għandhom jitħallsu mill-produttur ikkonċernat. Sakemm iż-żona kkonċernata tingħażaq, il-prodotti magħmula minn għeneb li ġej minn żoni bħal dawn jista’ jitqiegħed għaċ-ċirkolazzjoni biss għall-skopijiet ta’ distillazzjoni. Dawn il-prodotti jistgħu ma jintużawx fil-fabbrikazzjoni ta’ alkoħol li jkun fih qawwa alkoħolika attwali ta’ 80 % vol jew anqas.
3. Drittijiet ġodda għal tħawwil, u kull kondizzjoni għall-użu ta’ drittijiet bħal dawn jew għal żoni mħawla b’konformità magħhom, mogħtija qabel l-1 ta’Awwissu 2000 għall-esperimenti tat-tkabbir għall-inbid għandhom ikomplu jgħoddu matul il-perjodu sperimentali. Ir-regoli fit-tielet sub-paragrafu tal-paragrafu 2 għandhom jgħoddu għal żoni bħal dawn wara t-tmiem tal-perjodu sperimentali.
4. L-Istati Membri għandhom jiddokumentaw kull każ fejn huma jagħtu drittijiet ġodda għat-tħawwil fir-rigward ta’ żoni maħsuba għall-imxietel tat-tilqim. Drittijiet ġodda tat-tħawwil bħal dawn għandhom jgħoddu biss matul il-perjodu tal-produzzjoni ta’ l-imxietel tat-tilqim.
Matul il-perjodu, l-għeneb ta’ dwieli bħal dawn għandu jew ma jinqatax jew, jekk jinqata’, għandu jinqered.
Wara dan il-perjodu, jew:
(a) il-produttur għandu juża d-drittijiet tat-tħawwil ġodda mogħtija taħt l-Artikolu 3(2) tar-Regolament (KE) Nru 1493/1999, id-drittijiet tat-tħawwil mill-ġdid jew id-drittijiet tat-tħawwil mogħtija minn riserva li tippermetti liż-żona kkonċernata li tipproduċi nbid li għandu jiġi nnegozjat; inkella
(b) id-dwieli mħawla fuq żoni bħal dawn għandhom jingħażqu. L-ispejjeż għal tagħżiq bħal dan għandhom jitħallsu mill-produttur ikkonċernat. Sakemm iż-żona kkonċernata tingħażaq, il-prodotti magħmula minn għeneb li ġej minn żoni bħal dawn jistgħu jitqiegħdu fiċ-ċirkolazzjoni biss għall-skopijiet ta’ distillazzjoni. Dawn il-prodotti ma jistgħux jintużaw fit-tħejjija ta’ alkoħol li jkun fih qawwa alkoħolika attwali ta’ 80 % vol jew anqas.
5. Id-drittijiet tat-tħawwil ġodda, u l-kondizzjonijiet kollha dwar l-użu ta’ drittijiet bħal dawn jew żoni mħawla skond dawn mogħtija qabel l-1 t’Awwissu 2000 fir-rigward ta’żoni maħsuba għall-imxietel tat-tilqim għandhom ikomplu jgħoddu matul il-perjodu tal-produzzjoni ta’ l-imxietel tat-tilqim. Ir-regoli fit-tielet sub-paragrafu tal-paragrafu 4 għandhom jgħoddu għal żoni bħal dawn wara t-tmiem tal-perjodu tal-produzzjoni ta’ l-imxietel tat-tilqim.
6. L-Istati Membri għandhom jiddokumentaw kull każ fejn huma jagħtu drittijiet ġodda għat-tħawwil fir-rigward ta’ żoni li l-inbid jew prodotti tad-dwieli tagħhom ikunu maħsuba biss għall-konsum tal-familja tal-koltivatur tad-dwieli.
7. Permezz ta’ deroga mill-paragrafu 6, biex jiġi evitat li jiġi impost piż amministrattiv eċċessiv, Stat Membru jista’ minflok jipprovdi li dawk iż-żoni li l-inbid jew il-prodotti tad-dwieli tagħhom ikunu maħsuba biss għall-konsum tal-familja tal-koltivatur tad-dwieli ma jkunux suġġetti għall-ħtieġa tat-tagħżiq kif hemm stabbilit fl-Artikolu 2(7) tar-Regolament (KE) Nru 1493/1999. L-Istati Membri jistgħu jagħmlu dan biss bil-kondizzjoni li:
(a) iż-żona fir-rigward ta’ ċertu koltivatur ma teċċedix żona massima li għandha tiġi stabbilita minn dak l-Istat Membru; u
(b) il-koltivatur tad-dwieli kkonċernat ma jkunx involut fil-produzzjoni kummerċjali ta’ l-inbid.
8. Il-marketing ta’ l-inbid tal-prodotti tad-dwieli li ġejjin minn żoni msemmija fil-paragrafi 6 u 7 għandu jkun ipprojbit. L-Istati Membri għandhom japplikaw sistema approprjata biex jissorveljaw din il-projbizzjoni. F’każ li ksur ta’ din il-projbizzjoni jinqabad, allura b’żieda ma’ kull piena imposta mill-Istat Membru, iż-żona kkonċernata għandha tingħażaq a spejjeż tal-koltivatur tad-dwieli kkonċernat. Sakemm iż-żona kkonċernata tingħażaq, il-prodotti magħmula minn għeneb li ġej minn żoni bħal dawn jistgħu jitqiegħdu għaċ-ċirkolazzjoni biss għall-skopijiet ta’ distillazzjoni. Dawn il-prodotti ma jistgħux jintużaw fil-fabbrikazzjoni ta’ alkoħol li jkun fih qawwa alkoħolika attwali ta’ 80 % vol jew anqas. L-Istati Membri għandhom jiddokumentaw il-każijiet kollha li jkunu ġew ittrattati taħt dan il-paragrafu.
9. L-Istati Membri jistgħu jagħtu drittijiet ġodda għat-tħawwil biss lil żoni għall-produzzjoni ta’ l-inbid ta’ kwalità psr jew inbid tal-mejda deskritt permezz ta’ indikazzjoni geografika meta huma jkunu wettqu stima li tikkonferma li l-produzzjoni ta’ l-inbid in kwistjoni tkun ferm anqas mid-domanda. L-Istati Membri għandhom jibbażaw dawn l-istimi fuq kriterji u fatti oġġettivi. Din id-data oġġettiva għandha tinkludu l-inventarju tal-potenzjal tal-produzzjoni għar-reġjun in kwistjoni, jew tagħrif ekwivalenti. L-Istati Membri għandhom iżommu rekord ta’ l-istimi u tal-kriterji u l-fatti oġġettivi kollha bħal dawn. Meta Stat Membru jkun induna li l-produzzjoni ta’ l-inbid bħal dan tkun anqas mid-domanda, huwa għandu jiddokumenta kull każ meta drittijiet ġodda għat-tħawwil jingħataw għal inbid bħal dan.
10. L-Istati Membri għandhom jikkomunikaw dan it-tagħrif li ġej lill-Kummissjoni fir-rigward ta’ kull sena ta’ l-inbid:
(a) it-total taż-żoni li lilhom ikunu ngħataw drittijiet għat-tħawwil ġodda taħt kull wieħed mill-paragrafi 1,2 u 4;
(b) iż-żona totali li lilha d-drittijiet għat-tħawwil ġdid ikunu ngħataw taħt il-paragrafu 6. B’danakollu, meta Stat Membru jagħmel użu mid-deroga fil-paragrafu 7, hu għandu minflok jikkomunika stima taż-żona totali kkonċernata, li għandha tkun ibbażata fuq ir-riżultati tal-monitoraġġ li jkun sar;
(ċ) iż-żona totali li lilha drittijiet għat-tħawwil ġdid ikunu ngħataw taħt l-Artikolu 3(2) tar-Regolament (KE) Nru 1493/1999 għal kull inbid ikkonċernat, u d-dettalji ta’ l-istima li tkun saret, li jinkludu l-kriterji u l-fatti oġġettivi użati; u
(d) jekk il-produtturi kinux ħallsu għall-għotja tad-drittijiet tat-tħawwil ġdid.
Din il-komunikazzjoni għandha ssir mhux aktar tard minn erba’ xhur wara t-tmiem tas-sena ta’ l-inbid in kwistjoni.
L-Artikolu 4
1. Meta żona tkun ingħażqet b’mod konformi ma’l-Artikolu 2(7) jew l-Artikolu 19(4) tar-Regolament (KE) Nru 1493/1999 jew il-punt (b) tat-tielet sub-paragrafu ta’ l-Artikolu 3(2), il-punt (b) tat-tielet sub-paragrafu ta’ l-Artikolu 3(4) jew l-Artikolu 3(8) ta’ dan ir-Regolament, ebda dritt ta’ tħawwil mill-ġdid m’għandu jingħata. Barra minn hekk, ebda dritt tat-tħawwil mill-ġdid m’għandu jingħata f’każ ta’ tagħżiq ta’:
(a) kwalunkwe żona ta’ dwieli fl-implimentazzjoni ta’ miżuri għall-konsolidazzjoni ta’l-art jew miżuri li jikkonċernaw ix-xiri obbligatorju fl-interess pubbliku, meta drittijiet ġodda għat-tħawwil kienu ngħataw rigward żoni bħal dawn taħt l-Artikolu 3(1);
(b) żoni maħsuba għal esperimenti tat-tkabbir għall-inbid matul il-perjodu sperimentali;
(ċ) żoni maħsuba għall-imxietel tat-tilqim matul il-perjodu tal-produzzjoni ta’ l-imxietel tat-tilqim; jew;
(d) żoni maħsuba biss għall-konsum tal-familja tal-koltivatur tad-dwieli.
2. Stat Membru jista’ jagħti biss drittijiet għat-tħawwil mill-ġdid lill-produttur li jinkariga ruħu biex jagħżaq żona ta’ dwieli qabel it-tmiem tat-tielet sena wara li ż-żona tkun tħawlet, meta dak il-produttur ikun jista’ juri li hu m’għandux, jew m’għandux biżżejjed, drittijiet tat-tħawwil fil-pussess tiegħu li jistgħu jintużaw biex jippermettu li ż-żona kollha kkonċernata titħawwel bid-dwieli. Stat Membru m’għandux jagħti drittijiet lil produttur aktar milli meħtieġa biex jippermettu li ż-żona kollha kkonċernata titħawwel bid-dwieli, waqt li jitqiesu xi drittijiet li diġà jkollu fil-pussess tiegħu. Il-produttur għandu jispeċifika ż-żona partikolari li għandha tingħażaq.
3. Meta jidħol għall-obbligazzjoni msemmija fil-paragrafu 2, il-produttur għandu jiddepożita garanzija. Id-dmir li wieħed jagħżaq iż-żona kkonċernata għandu jikkostitwixxi l-"ħtiġiet primarji" fis-sens ta’ l-Artikolu 20(2) tar-Regolament tal-Kummissjoni (KEE) Nru 2220/85 [15]. L-ammont tal-garanzija għandu jsir mill-Istat Membru kkonċernat fuq il-bażi ta’ kriterji oġġettivi. Il-garanzija għandha ssir f’livell li jkun proporzjonat u biżżejjed biex jiddiswadi lill-produtturi milli jonqsu li jwettqu l-obbligazzjoni tagħhom.
4. Sakemm l-obbligazzjoni tat-tagħżiq titwettaq, l-Istati Membri għandhom jiżguraw li, f’sena parikolari ta’ l-inbid, ma jkunx hemm simultanjament produzzjoni kummerċjali ta’ l-inbid sew fiż-żona li tkun se tingħażaq kif ukoll fiż-żona mħawla mill-ġdid, billi jiżguraw li, jew:
(a) il-prodotti magħmula minn għeneb li jkun ġej minn żona mħawla mill-ġdid ikunu jistgħu jitqiegħdu biss fiċ-ċirkolazzjoni għal skopijiet ta’ distillazzjoni. Dawn il-prodotti ma jistgħux jintużaw fil-fabbrikazzjoni ta’ alkoħol li jkun fih qawwa alkoħolika attwali ta’ 80 % vol jew anqas; inkella
(b) il-prodotti magħmula minn għeneb li jkun ġej minn żona li għandha tingħażaq jistgħu jitqiegħdu biss fiċ-ċirkolazzjoni għal skopijiet ta’ distillazzjoni. Dawn il-prodotti ma jistgħux jintużaw fil-fabbrikazzjoni ta’ alkoħol li jkun fih qawwa alkoħolika attwali ta’ 80 % vol jew anqas.
5. Jekk l-obbligazzjoni tat-tagħżiq ma ssirx sal-perjodu preskritt, allura ż-żona partikolari li ma tkunx ingħażqet għandha tiġi ttrattata bħallikieku ġiet imħawla bi ksur tar-restrizzjoni fuq it-tħawwil fl-Artikolu 2(1) tar-Regolament (KE) Nru 1493/1999.
6. L-Istati Membri għandhom jissorveljaw it-tħawwil u t-tagħżiq taż-żoni kkonċernati.
7. L-Istati Membri għandhom iżommu rekord ta’ kull każ li jiġi ttrattat taħt dan l-Artikolu.
8. L-Istati Membri għandhom iżommu rekord tat-trasferimenti kollha tad-drittijiet tat-tħawwil ġodda bejn l-azjendi.
9. Stat Membru għandu javża lill-Kummissjoni jekk huwa jkunx intenzjonat li jagħmel użu mill-għażla biex wieħed jestendi l-perjodu għall-użu tad-drittijiet tat-tħawwil mill-ġdid, minn 5 snin ta’ l-inbid mit-tmiem ta’ dik is-sena li matulha t-tagħżiq ikun seħħ sa tmien snin ta’ l-inbid.
L-Artikolu 5
1. L-Istati Membri għandhom jiżguraw li t-trasferiment tad-drittijiet permezz ta’ riserva nazzjonali u/jew riservi reġjonali m’għandux iwassal għal żieda globali fil-potenzjal tal-produzzjoni fit-territorju tagħhom.
2. Meta jiġi applikat il-paragrafu 1, l-Istati Membri jistgħu:
(a) jagħmlu użu mill-ko-effiċjent tar-riduzzjoni msemmi fl-Artikolu 5(7) tar-Regolament (KE) Nru 1493/1999; u
(b) japplikaw ko-effiċjent ekwivalenti tar-riduzzjoni għal trasferimenti tad-drittijiet permezz ta’ riserva nazzjonali u/jew permezz ta’ riservi reġjonali.
3. Meta jiġi applikat it-tielet sub-paragrafu ta’ l-Artikolu 4(4) tar-Regolament (KE) Nru 1493/1999, l-Istati Membri jistgħu japplikaw ko-effiċjent tar-riduzzjoni ekwivalenti għat-trasferimenti tad-drittijiet bejn l-azjendi.
4. Stat Membru għandu javża lill-Kummissjoni bil-ħolqien tar-riservi nazzjonali u/jew riservi reġjonali dwar id-drittijiet tat-tħawwil jew, kif jista’ jkun il-każ, dwar l-għażla tiegħu li ma jimplimentax is-sistema tar-riserva.
5. Meta Stat Membru jagħżel li ma jimplimentax is-sistema tar-riserva, huwa għandu jikkomunika lill-Kummissjoni prova li sistema effettiva għall-ġestjoni tad-drittijiet tat-tħawwil teżisti f’kull parti tat-territorju tiegħu. Huwa għandu b’mod partikolari jinkludi prova tal-ħtieġa għal kwalunkwe deroga mid-dispożizzjonijiet relevanti tal-Kapitolu I tat-Titolu II tar-Regolament (KE) Nru 1493/1999.
6. L-Istati Membri għandhom iżommu rekord tal-każijiet kollha fejn id-drittijiet tat-tħawwil jingħataw mir-riservi, tal-każijiet kollha fejn id-drittijiet tat-tħawwil jiġu trasferiti bejn ir-riservi u l-każijiet kollha fejn id-drittijiet tat-tħawwil jiġu allokati għar-riservi. Kwalunkwe ħlas magħmul bi tpartit għal allokazzjoni ta’ drittijiet għal riserva jew għal għoti ta’ drittijiet minn riserva għandhom ukoll jiġu rrekordjati.
L-Artikolu 6
1. L-Istati Membri għandhom javżaw lill-Kummissjoni bid-dettalji ta’ l-allokazzjoni tad-drittijiet tat-tħawwil magħmula ġodda għal riserva jew riservi, waqt li jitqiesu xi drittijiet tat-tħawwil maħluqa ġodda li diġà jkunu allokati taħt l-Artikolu 3(2) tar-Regolament (KE) Nru 1493/1999.
2. L-Istati Membri jistgħu jitolbu lill-Kummissjoni biex jallokawlhom id-drittijiet tat-tħawwil maħluqa ġodda miżmuma fir-riserva Komunitarja. Il-Kummissjoni tista’ tagħmel allokazzjonijiet bħal dawn bi qbil mal-proċedura kif stabbilita fl-Artikolu 75 tar-Regolament (KE) Nru 1493/1999.
Il-KAPITOLU III Il-premiums tat-tluq
L-Artikolu 7
L-Istati Membri għandhom jikkomunikaw lill-Kummissjoni kull żona li huma jkunu indikaw li fihom il-premiums għat-tluq permanenti ta’ tkabbir ta’ dwieli jista’ jingħata u kull kondizzjoni li għaliha dik l-indikazzjoni tkun soġġetta.
L-Artikolu 8
1. L-Istati Membri għandhom jistabbilixxu l-proċedura ta’ l-applikazzjoni, li għandha partikolarment tipprovdi għal:
(a) l-iskadenzi taż-żmien għall-applikazzjonijiet u t-tagħrif meħtieġ li jmur ma’ l-applikazzjoni;
(b) il-verifika sussegwenti ta’ l-eżistenza tad-dwieli kkonċernati taż-żona kkonċernata u tal-medja tal-produzzjoni jew il-kapaċità tal-produzzjoni;
(ċ) in-notifika sussegwenti tal-premium applikabbli lill-produttur ikkonċernat;
(d) il-possibbiltà li jerġa’ jiġi kkunsidrat il-premium applikabbli nnotifikat jekk il-produttur ikkonċernat jagħmel talba ġġustifikata għal dan il-għan, u n-notifika tar-riżultat ta’ dik ir-rikonsiderazzjoni;
(e) il-verifika li t-tagħżiq ikun sar.
2. Il-ħlas tal-premium għandu jsir wara l-verifika li t-tagħżiq ikun sar. Madankollu, l-Istati Membri jistgħu jipprovdu biex il-premium jitħallas bil-quddiem lill-produttur qabel ma l-obbligazzjoni biex isir it-tagħżiq tkun intlaqgħet, bil-kondizzjoni li l-produttur jiddepożita garanzija għal ammont ugwali għal 120 % tal-premium. Għal finijiet tar-Regolament (KEE) Nru 2220/85, l-obbligazzjoni għandha tkun l-obbligazzjoni li tingħażaq iż-żona kkonċernata. F’dan il-każ, it-tagħżiq għandu jsir mhux aktar tard mit-tmiem tas-sena ta’ l-nbid sussegwenti dik li matulha jkun tħallas il-premium.
3. L-Istati Membri jistgħu jipprovdu li, għal produtturi li jkunu membri ta’ "organizzazzjoni ta’ produtturi" kif spjegat fl-Artikolu 39 tar-Regolament (KE) Nru 1493/1999, il-premium għandu jiġi mnaqqas sa 15 %. F’każijiet bħal dawn, l-ammonti li jikkorrispondu għal dan it-tnaqqis għandhom jitħallsu lill-organizzazzjoni tal-produttur in kwistjoni.
4. Premium jista’ jingħata biss fir-rigward ta’ żoni mhux iżgħar minn 10 ekjer iżda mhux aktar minn 25 ejker meta ż-żona kkonċernata tkun iż-żona intiera mikrija għat-tkabbir ta’ l-inbid fl-azjenda. F’dan il-każ, il-livell massimu tal-premium għal kull ettaru m’għandux jeċċedi l-4300 EUR.
5. Fir-rigward ta’ żoni aktar minn 25 ejkers, il-livell massimu tal-premium għal kull ettaru m’għandux jeċċedi:
(a) l-1450 EUR meta l-produzzjoni medja għal kull ettaru ma tkunx aktar minn 20 ettolitru;
(b) l-3400 EUR meta l-produzzjoni medja għal kull ettaru ma tkunx aktar minn 20 ettolitru iżda mhux aktar minn 30 ettolitru;
(ċ) l-4200 EUR meta l-produzzjoni medja għal kull ettaru ma tkunx aktar minn 30 ettolitru iżda mhux aktar minn 40 ettolitru;
(d) l-4600 EUR meta l-produzzjoni medja għal kull ettaru ma tkunx aktar minn 40 ettolitru iżda mhux aktar minn 50 ettolitru;
(e) is-6300 EUR meta l-produzzjoni medja għal kull ettaru ma tkunx aktar minn 50 ettolitru iżda mhux aktar minn 90 ettolitru;
(f) it-8600 EUR meta l-produzzjoni medja għal kull ettaru ma tkunx aktar minn 90 ettolitru iżda mhux aktar minn 130 ettolitru;
(g) l-1100 EUR meta l-produzzjoni medja għal kull ettaru ma tkunx aktar minn 130 ettolitru iżda mhux aktar minn 160 ettolitru;
(h) it-12300 EUR meta l-produzzjoni medja għal kull ettaru ma tkunx aktar minn 160 ettolitru;
6. Permezz ta’ deroga mill-paragrafu 4, l-Istati Membri jistgħu jiddeċiedu li jagħtu l-premium fir-rigward ta’ żoni iżgħar minn 10 ejkers iżda mhux akbar minn 25 ejkers meta ż-żona kkonċernata ma tkunx ż-żona intiera għat-tkabbir ta’ l-inbid fl-azjenda. F’dan il-każ, il-livelli massimi tal-premium stabbiliti fil-paragrafu 5 għandhom jgħoddu.
L-Artikolu 9
Il-perjodu msemmi fil-punti (a), (ċ) u (d) ta’ l-Artikolu 9 tar-Regolament (KE) Nru 1493/1999 għandu kull wieħed ikun ta’ 10 snin ta’ l-inbid li jiġu wara t-tmiem tas-sena ta’ l-inbid in kwistjoni.
L-Artikolu 10
1. L-Istati Membri għandhom jirrekordjaw id-dettalji ta’ kull applikazzjoni u r-riżultati tagħha.
2. L-Istati Membri għandhom jikkomunikaw lill-Kummissjoni fir-rigward ta’ kull sena ta’ l-inbid:
(a) it-total taż-żona li tkun ingħażqet bi tpartit għal premium taħt il-Kapitolu II tat-Titolu II tar-Regolament (KE) Nru 1493/1999; u
(b) l-istimi għas-sena ta’ l-inbid sussegwenti.
Din il-komunikazzjoni għandha ssir mhux aktar tard minn erba’ xhur wara t-tmiem tas-sena ta’ l-inbid in kwistjoni.
L-Artikolu 11
Meta l-Istati Membri jagħtu għajnuna nazzjonali li tkun maħsuba biex tilħaq l-oġġettivi simili għal dawk mitluba mill-Kapitolu II tat-Titolu II tar-Regolament (KE) Nru 1493/1999, huma għandhom:
(a) jirrekordjaw id-dettalji ta’ kull applikazzjoni u r-riżultati tagħha.
(b) jikkomunikaw lill-Kummissjoni fir-rigward ta’ kull sena ta’ l-inbid iż-żona kollha li tkun ingħażqet biss bi tpartit għall-għajnuna nazzjonali u l-ammont kollu ta’ l-għajnuna mħallsa. Din il-komunikazzjoni għandha ssir mhux aktar tard minn erba’ xhur wara t-tmiem tas-sena ta’ l-inbid in kwistjoni.
(ċ) jiżguraw li l-komunikazzjoni magħmulha taħt l-Artikolu 10(2) ta’ dan ir-Regolament tispeċifika liema proporzjon taż-żona kkonċernata ingħażqet bi tpartit għall-għajnuna nazzjonali, b’żieda ta’ premium taħt il-Kapitolu II tat-Titolu II tar-Regolament (KE) Nru 1493/1999, u l-ammont kollu ta’ l-għajnuna nazzjonali mħallsa f’dan il-kuntest.
Il-KAPITOLU IV Ir-ristrutturazzjoni u l-konverżjoni
L-Artikolu 12
Għall-finijiet ta’l-Artikolu 11(3) tar-Regolament (KE) Nru 1493/1999, it-tiġdid normali ta’ vinji li jkunu ġew fit-tmiem tal-ħajja naturali tagħhom għandhom iffissru t-tħawwil mill-ġdid ta’ l-istess roqgħa art bl-istess varjetà skond l-istess sistema ta’ koltivazzjoni tad-dwieli.
L-Artikolu 13
L-Istati Membri għandhom jistabbilixxu:
(a) daqs minimu ta’ roqgħa li jista’ jkun is-suġġett ta’ appoġġ għar-ristrutturazzjoni u l-konverżjoni, u d-daqs tar-roqgħa li jirriżulta mir-ristrutturazzjoni u l-konverżjoni;
(b) id-definizzjonijiet tal-miżuri li jridu jkunu fil-pjani, iż-żmien sa meta dawn jiġu esegwiti, li m’għandux jeċċedi l-ħames snin, rekwiżit li l-pjani kollha għandhom jiddikjaraw, għal kull sena finanzjarja, il-miżuri li għandhom jiġu esegwiti fis-sena finanzjarja, u ż-żona kkonċernata għal kull miżura, u l-proċeduri għall-monitoraġġ ta’ esekuzzjoni bħal din;
(ċ) regoli li jillimitaw l-użu, waqt li jiġi implimentat pjan, tad-drittijiet tat-tħawwil mill-ġdid li jqumu minn tagħżiq kif spjegat fil-pjan meta jekk isir hekk ikun jista’ jwassal għal żieda possibbli fil-produzzjoni taż-żona koperta minnha. Ir-regoli għandhom isiru b’tali mod li jiżguraw li l-oġġettiv tas-sistema jintlaħaq, u partikolarment li jiżguraw li ma jkunx hemm żieda globali fil-potenzjal tal-produzzjoni fl-Istat Membru kkonċernat; u
(d) regoli li jamministraw l-ambitu ddettaljat u l-livelli ta’ appoġġ li għandhom jingħataw. Suġġett għad-dispożizzjonijiet tal-Kapitolu III tat-Titolu II tar-Regolament (KE) Nru 1493/1999 u dan il-Kapitolu, dawk ir-regoli jistgħu jipprovdu partikolarment għal ħlasijiet ta’ ammonti b’rati fissi, għal livelli massimi ta’ appoġġ għal kull ettaru u għal modulazzjoni ta’ l-appoġġ fuq il-bażi ta’ kriterji oġġettivi. Ir-regoli għandhom partikolarment jipprovdu għal livelli ta’ appoġġ miżjuda b’mod approprjat f’każi meta d-drittijiet tat-tħawwil ġodda li jiġu mit-tagħżiq kif previst fil-pjan jintużaw fl-implimentazzjoni tal-pjan.
L-Artikolu 14
Meta Stat Membru jagħżel huwa stess li jwaqqaf pjani ta’ ristrutturazzjoni u konverżjoni, allura dan għandu jistabbilixxi:
(a) liema korpi jew individwi jistgħu jressqu abbozz ta’ pjani;
(b) il-kontenut ta’ l-abbozz ta’ pjani, li għandhom jinkludu deskrizzjonijiet iddettaljati tal-miżuri proposti u l-iskadenzi proposti għall-esekuzzjoni tagħhom;
(ċ) żona minima li għandha tkun koperta bi pjani ta’ ristrutturazzjoni u konverżjoni, u xi derogi minn dan ir-rekwiżit li għandhom ikunu ġġustifikati kif imiss ibbażati fuq kriterji oġġettivi; u
(d) il-proċedura għall-preżentazzjoni u l-approvazzjoni tal-pjani, li għandha tipprovdi partikolarment għal skadenzi biex jitressqu abbozzi ta’ pjani u kriterji oġġettivi għall-prijorizzazzjoni tagħhom.
L-Artikolu 15
1. Għandu jitħallas appoġġ wara li l-esekuzzjoni ta’ miżura speċifika tkun ġiet ivverifikata.
2. Permezz ta’ deroga mill-paragrafu 1, l-Istati Membri jistgħu jipprovdu biex appoġġ jingħata lill-produttur qabel ma miżura speċifika tkun ġiet esegwita bil-kondizzjoni li:
(a) l-esekuzzjoni tal-miżura speċifika tkun bdiet isseħħ;
(b) il-produttur ikun iddepożita garanzija ta’ammont ugwali għal 120 % ta’ l-appoġġ. Għall-finijiet tar-Regolament (KEE) Nru 2220/85, l-obbligazzjoni għandha tkun li tiġi eżegwita l-miżura kkonċernata fi żmien sentejn minn meta l-għotja tkun saret; u
(ċ) meta l-produttur ikkonċernat ikun irċieva minn qabel għotja ta’ appoġġ fir-rigward ta’ miżura oħra, li dik il-miżura l-oħra tkun ġiet eżegwita.
3. Meta l-miżuri kollha dwar azjenda, kif stabbilit fil-pjan, ma jkunux ġew eżegwiti fl-iskadenzi stabbiliti skond il-punt (b) ta’l-Artikolu 13, allura l-produttur għandu jħallas mill-ġdid l-appoġġ kollu mogħti taħt il-pjan fir-rigward ta’ l-azjenda in kwistjoni. B’danakollu, jekk aktar minn 80 % ta’ dawk il-miżuri jkunu ġew eżegwiti fl-iskadenzi, allura l-ħlas mill-ġdid għandu jkun ugwali għad-doppju ta’ l-appoġġ addizzjonali li kieku kien jingħata għat-tlestija tal-miżuri kollha fil-pjan.
L-Artikolu 16
1. L-Istati Membri għandhom jibagħtu lill-Kummissjoni, sa mhux aktar tard mit-30 ta’ Ġunju kull sena fir-rigward tas-sistema ta’ ristrutturazzjoni u konverżjoni:
(a) stqarrija ta’ l-ispejjeż attwalment minfuqa fis-sena finanzjarja kurrenti;
(b) it-talbiet kollha għall-finanzjament sussegwenti ta’ l-ispiża fis-sena finanzjarja kurrenti li tkun teċċedi l-allokazzjonijiet finanzjarji magħmula b’konformità ma’ l-Artikolu 14(1) tar-Regolament (KE) Nru 1493/1999, u t-total taż-żona kkonċernata f’kull każ; u
(ċ) it-tbassir emendat tan-nefqa, u t-total taż-żoni kkonċernati, għas-snin finanzjarji sussegwenti sat-tmiem tal-perjodu previst għall-implimentazzjoni tal-pjani tar-ristruttar u l-konverżjoni, b’konformità ma’ l-allokazzjoni għal kull Stat Membru.
2. Mingħajr preġudizzju għar-regoli ġenerali stabbiliti għal dixxiplina li għandha x’taqsam mal-budget, meta it-tagħrif li l-Istati Membri huma meħtieġa li jgħaddu lill-Kummissjoni skond il-paragrafu 1 ikun inkomplet jew l-iskadenza ma tkunx intlaħqet, il-Kummissjoni għandha tnaqqas l-għotjiet fid-dħul tal-kontijiet ta’ l-ispejjeż agrikoli fuq bażi temporanja u b’rata fissa.
L-Artikolu 17
1. Għal kull Stat Membru, l-ispiża li tkun attwalment intefqet u ġiet iddikjarata għal ċerta sena finanzjarja għandha tiġi ffinanzjata sal-limitu ta’ l-ammonti nnotifikati lill-Kummissjoni taħt il-punt (a) ta’ l-Artikolu 16(1), bil-kondizzjoni li dawk l-ammonti ma jeċċedux fit-totalità l-ammont finanzjarju allokat lill-Istat Membru b’konformità ma’ l-Artikolu 14(1) tar-Regolament (KE) Nru 1493/1999.
2. Talbiet magħmula mill-Istati Membri bi qbil mal-punt (b) ta’ l-Artikolu 16 għandhom jiġu aċċettati fuq bażi pro-rata, billi jintuża l-ammont disponibbli wara li jitnaqqas, għall-Istati Membri kollha, it-total ta’ l-ammont innotifikat skond il-punt (a) ta’ l-Artikolu 16 mill-ammont totali finanzjarju allokat lill-Istati Membri b’konformità ma’ l-Artikolu 14(1) tar-Regolament (KE) Nru 1493/1999. Il-Kummissjoni għandha malajr kemm jista’ jkun tavża lill-Istati Membri wara t-30 ta’ Ġunju safejn it-talbiet jistgħu jiġu aċċettati.
3. Minkejja l-paragrafi 1 u 2, meta ż-żona totali nnotifikata skond il-punt (1) ta’ l-Artikolu 16(1) tkun anqas mill-għadd ta’ ettari indikati fl-allokazzjoni għas-sena finanzjarja magħmula lill-Istati Membri b’konformità ma’ l-Artikolu 14(1) tar-Regolament (KE) Nru 1493/1999, allura n-nefqa ddikjarata għas-sena finanzjarja in kwistjoni għandha tkun iffinanzjata biss sa limitu li jiġi kkalkulat billi jitnaqqas il-limitu msemmi fil-paragrafu 1 fi proporzjon ta’ kemm tkun nieqsa ż-żona totali li ġiet nnotifikata.
4. Meta l-ispiża attwalment minfuqa minn Stat Membru f’ċerta sena finanzjarja tkun anqas minn 75 % ta’ l-ammonti msemmija fil-paragrafu 1, in-nefqa li għandha tiġi rrikonoxxuta għas-sena finanzjarja sussegwenti, u ż-żona korrispondenti, għandha titnaqqas b’terz tad-differenza bejn dan id-demarkant u l-ispiża attwalment minfuqa matul is-sena finanzjarja in kwistjoni.
5. Dan it-tnaqqis m’għandux jitqies biex l-ispiża tiġi rrikonoxxuta għas-sena finanzjarja sussegwenti għal dik li fiha jkun sar it-tnaqqis.
6. L-ammont li jerġa’ jitħallas mill-produtturi skond l-Artikolu 15(3) għandu jitnaqqas mill-ispiża li għandha tiġi ffinanzjata.
7. Referenzi għal sena finanzjarja partikolari għandhom jirreferu għal ħlasijiet attwalment magħmula mill-Istati Membri bejn is-16 t’Ottubru u l-15 t’Ottubru sussegwenti.
L-Artikolu 18
1. L-Istati Membri għandhom jirrekordjaw id-dettalji tal-pjani kollha, sew jekk approvati kemm jekk le, u l-miżuri kollha mwettqa b’konformità mal-pjani.
2. L-Istati Membri għandhom jikkomunikaw lill-Kummissjoni fir-rigward ta’ kull sena ta’ l-inbid, analizzata għal kull pjan, iż-żona li fil-bidu kienet suġġetta għall-pjan u l-medja tal-produzzjoni tagħha, u ż-żona li tirriżulta mir-ristrutturazzjoni u l-konverżjoni u l-produzzjoni medja kkalkulata tagħha. Din il-komunikazzjoni għandha ssir mhux aktar tard minn erba’ xhur wara t-tmiem tas-sena ta’ l-inbid in kwistjoni.
Il-KAPITOLU V Tagħrif u dispożizzjonijiet ġenerali
L-Artikolu 19
1. L-Istati Membri għandhom javżaw lill-Kummissjoni jekk huma għażlux li jifformulaw l-inventarju għall-potenzjal tal-produzzjoni fuq bażi nazzjonali jew reġjonali.
2. Meta Stat Membru jagħżel li jifformula l-inventarju fuq bażi reġjonali, u meta dan joħloq riservi reġjonali taħt il-Kapitolu I tat-Titolu II tar-Regolament (KE) Nru 1493/1999, allura r-reġjuni li jintużaw għaż-żewġ skopijiet għandhom ikunu l-istess.
3. It-tagħrif inkluż fl-inventarju għandu:
(a) fil-każ ta’ żoni li fihom id-dwieli kklassifikati bħala varjetajiet għall-produzzjoni ta’ l-inbid, jiġu analizzati skond il-kategorija ta’ l-inbid (inbejjed ta’ kwalità psr u nbid tal-mejda), inkluża ż-żona addattata għall-produzzjoni ta’ l-inbid deskritta permezz ta’ indikazzjoni ġeografika. Il-proporzjon tat-total taż-żona mħawla b’varjetà partikolari ta’ l-inbid għandu wkoll jiġi ddikjarat meta dak il-proporzjon ikun sinifikanti;
(b) fil-każ ta’ l-istokk tad-drittijiet tat-tħawwil eżistenti, dawn jiġu analizzati biex jindikaw:
(i) stima ta’ l-ammont, f’ettari, tad-drittijiet tat-tħawwil ġodda allokati lil produtturi iżda li għadhom ma ntużawx,
(ii) stima ta’l-ammont, f’ettari, tad-drittijiet għat-tħawwil mill-ġdid miżmuma mill-produtturi iżda li għadhom ma ntużawx,
(iii) l-ammont, f’ettari, ta’ drittijiet tat-tħawwil maħluqa ġodda li għadhom mhux allokati għal riserva jew għal riservi jew taħt l-Artikolu 3(2) tar-Regolament (KE) Nru 1493/1999, u
(iv) l-ammont, f’ettari, ta’ drittijiet tat-tħawwil miżmuma fir-riserva jew riservi; u
(ċ) fil-każ ta’ inventarju ifformulat fuq bażi nazzjonali, jiġu analizzati skond bażi reġjonali approprjat.
4. L-inventarju għandu jirrekordja s-sors jew is-sorsi tat-tagħrif li jiġi inkluż fih.
5. B’relazzjoni ma’ l-okkażjoni meta l-inventarju jiġi kkompilat għall-ewwel darba, dan għandu jinkludi tagħrif li jirrigwarda s-sitwazzjoni f’data li għandha tingħażel minn Stat Membru fis-sena ta’ l-inbid preċedenti. Dan għandu jinkludi wkoll tagħrif li jirrigwarda referenza storika dwar is-sena ta’ l-inbid magħżula minn Stat Membru li:
(a) għandu jiġi kkompilat, sakemm ikun possibbli, fuq l-istess bażi bħat-tagħrif li jkun hemm fil-kumplament ta’ l-inventarju; u
(b) jista’ meta meħtieġ jiġi bbażat fuq stimi.
6. L-inventarju għandu minn hemm ’il quddiem jiġi aġġornat f’intervalli ta’ kull sena fir-rigward tas-sitwazzjoni fid-data magħżula.
L-Artikolu 20
1. Fil-klassifika ta’ varjetajiet ta’ dwieli għall-produzzjoni ta’ l-inbid, l-Istati Membri għandhom jikklassifikaw il-varjetajiet bl-isem, flimkien ma’ xi ismijiet sinonimi u l-kulur ta’ l-għenba.
2. Deċiżjonijiet biex jiġu kklassifikati l-varjetajiet għandhom isiru fuq il-bażi ta’ kriterji oġġettivi, li jinkludu konsiderazzjonijiet ta’ idoneità kulturali, u l-karatteristiċi analitiċi u organolettiċi ta’ l-inbid magħmul mill-varjetajiet ikkonċernati.
3. L-ismijiet u l-ismijiet sinonimi ta’ varjetajiet ikklassifikati għandhom jiġu wara dawk stabbiliti minn kwalunkwe waħda minn:
(a) l-Uffiċċju Internazzjonali ta’ l-Inbid (OIV),
(b) l-Union għall-Protezzjoni tal-Varjetajiet tal-Pjanti (UPOV), u/jew
(ċ) il-Bord Internazzjonali għar-Riżorsi Ġenetiċi tal-Pjanti (IBPGR).
4. Għal kull varjetà elenkata fil-klassifiċi bħala varjetà għall-produzzjoni ta’ l-inbid, il-klassifika għandha tindika wkoll meta jkollha xi użu ieħor awtorizzat minn fost dawn li ġejjin:
(a) il-varjetà ta’ għeneb tal-mejda,
(b) il-varjetà għall-produzzjoni ta’ l-ispirtu ta’ l-nbid,
(ċ) il-varjetà għall-produzzjoni ta’ l-għeneb maħsub għat-tqaddid, u
(d) oħrajn.
5. Il-klassifika għandha wkoll tiċċara xi każi ta’ ismijiet omonimi għall-varjetajiet.
6. Il-varjetajiet biss li jistgħu jitqiegħdu fis-suq talanqas fi Stat Membru wieħed taħt id-Direttiva 68/193/KEE jistgħu jiddaħħlu fi klassifika ta’ l-Istati Membri.
7. Permezz ta’ deroga mill-paragrafu 6, Stat Membru jista’ wkoll jinkludi fil-klassifika tiegħu varjetajiet ta’ nbejjed li tħawlu qabel id-dħul fis-seħħ tad-Direttiva 68/193/KEE u li għadhom fil-post fit-territorju tiegħu.
8. Meta Stat Membru, li fih il-Kapitolu I tat-Titolu II tar-Regolament (KE) Nru 1493/1999 jgħodd, jikklassifika varjetà għall-produzzjoni ta’ l-inbid li qabel ma kinetx hekk ikklassifikata fl-unità amministrattiva kkonċernata, sew jekk taħt leġislazzjoni Komunitarja kif ukoll dik nazzjonali, iż-żoni diġà mħawla b’dik il-varjetà ma jistgħux jintużaw biex jipproduċu l-inbid. L-Istati Membri għandhom japplikaw sistema approprjata biex jissorveljaw din il-projbizzjoni. Permezz ta’ deroga, l-Istati Membri jistgħu jippermettu lill-produttur ikkonċernat juża d-drittijiet ġodda għat-tħawwil mogħtija taħt l-Artikolu 3(2) tar-Regolament (KE) Nru 1493/1999, id-drittijiet għal tħawwil mill-ġdid jew id-drittijiet tat-tħawwil mogħtija minn riserva biex tippermetti li ż-żona kkonċernata tipproduċi l-inbid. L-Istati Membri għandhom iżommu rekord tal-każijiet kollha bħal dawn.
9. L-Istati Membri għandhom jgħarrfu bil-klassifiċi tagħhom lill-Kummissjoni matul kull sena ta’ l-inbid, waqt li jiċċaraw kull tibdil li jkun sar. L-Istat Membru għandu jgħarraf lill-Kummissjoni kull meta tintuża d-deroga msemmija fil-paragrafu 7 sal-31 ta’Lulju 2001, waqt li jistqarr jekk huwa jkollux il-ħsieb li japplika d-deroga msemmija fil-paragrafu 8.
10. Il-Kummissjoni għandha tqiegħed għad-dispożizzjoni l-klassifiċi fil-format u permezz ta’ dik ix-xorta ta’ mezzi tal-komunikazzjoni li hija tqis li jkunu raġonevoli.
L-Artikolu 21
1. Meta, konformi mar-Regolament (KE) Nru 1493/1999 u ma’ dan ir-Regolament, l-Istati Membri jgħarrfu lill-Kummissjoni bil-miżuri adottati, huma għandhom ukoll jipprovdu sinopsis qasir ta’ dispożizzjonijiet bħal dawn.
2. L-Istati Membri għandhom iżommu t-tagħrif irrekordjat taħt dan ir-Regolament għal mill-anqas 10 snin ta’l-inbid li jiġu wara dik li matulha dan ikun ġie rrekordjat.
3. Il-komunikazzjonijiet li għandhom isiru taħt dan ir-Regolament għandhom ikunu fil-format stabbilit fl-Anness.
Il-KAPITOLU VI Dispożizzjonijiet finali u tranżizzjonali
L-Artikolu 22
Meta produttur ikun meħtieġ, taħt it-Titolu II tar-Regolament (KE) Nru 1493/1999 ta’ dan ir-Regolament, jiddistilla kwalunkwe prodott, la d-distillazzjoni u lanqas d-distillat m’għandhom jibbenefikaw minn xi għajnuna ffinanzjata mill-Komunità.
L-Artikolu 23
Ħlasijiet taħt it-Titolu II tar-Regolament (KE) Nru 1493/1999 u taħt dan ir-Regolament għandhom isiru lill-benefiċjarji bla ebda tnaqqis.
L-Artikolu 24
Ir-Regolamenti (KEE) Nru 2314/72, (KEE) Nru 940/81, (KEE) Nru 3800/81, (KEE) Nru 2729/88, (KEE) Nru 2741/89 u (KEE) Nru 3302/90 qegħdin b’hekk jiġu rrevokati.
L-Artikolu 25
1. Id-drittijiet tat-tħawwil irregolati bir-Regolament (KEE) Nru 822/87 li, taħt dak ir-Regolament, kienu validi sa data mhux aktar tard mill-31 ta’ Lulju 2000 għandhom jibqgħu validi sa din id-data aktar tard.
2. Wara d-data aktar tard imsemmija fil-paragrafu 1, dawk id-drittijiet għandhom jiġu allokati awtomatikament lir-riserva nazzjonali jew reġjonali approprjata. Jekk ir-riserva approprjata ma tkunx inħolqot sa dik id-data, dawk id-drittijiet għandhom jinżammu sospiżi sakemm dik ir-riserva tinħoloq. Id-drittijiet għandhom imbagħad jiġu allokati awtomatikament lir-riserva.
L-Artikolu 26
Dan ir-Regolament għandu jidħol fis-seħħ fis-seba’ jum li jiġi wara l-pubbikazzjoni tiegħu fil-Ġurnal Uffiċjali tal-Komunitajiet Ewropej.
Dan għandu japplika mill-1 ta’ Awissu 2000.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fil-31 ta’ Mejju 2000.